Elevrapporter På Basen:

Fra skoleåret 2022/2023 blev elevplanen i folkeskolen erstattet af meddelelsesbogen, som er et dialogværktøj til samarbejdet mellem elev, forældre og skole om elevens faglige og alsidige udvikling. Det er indtil videre op til skolerne selv hvordan denne udformes.

Meddelelsesbogen skal indeholde få aktuelle fokuspunkter, som handler om elevens faglige og alsidige udvikling og fokuspunkterne skal være praksisnære og konkrete samt vise progression.

På Basen har vi hele tiden haft en forpligtelse til meget høj grad af dialog og samarbejde mellem elev, forældre og skole. Primær har tæt dialog, vi skriver månedsstatusser, statusrapporter og klasselog, netop for at beskrive elevens udvikling og vores behandlingsmål er praksisnære og konkrete.

Uden elevplanen synes vi dog, at der mangler en evaluering af elevernes niveau i de enkelte fag og derfor har vi besluttet, at vi på Basen også laver en elevrapport. Denne laver vi 2 gange om året i november og maj måned. Formålet med elevrapporten er, at give elev, forældre, sagsbehandler og PPR et overblik over elevens niveau og progression i de enkelte fag, samt internt på Basen for at underviserne kan tilpasse undervisningen til den enkelte elev.

Elevplanen er udformet som et spindelvæv for hvert fag og udfyldes ved, at eleven vurderes fra 1-5 indenfor fagenes kompetencemål, samt på områderne engagement, fremmøde og mundtlig deltagelse.

Kriterierne 1-5 dækker over:

1: Ingen deltagelse og/eller kompetencer indenfor området.

2: Deltagelse og/eller kompetencer indenfor området der ligger under middel.

3: Deltagelse og/eller kompetencer indenfor området der ligger på et middel niveau.

4: Deltagelse og/eller kompetencer indenfor området der ligger over middel.

5: Fuldkommen deltagelse og/eller kompetencer indenfor området.